text: L'home que es va suïcidar patia greus problemes psiquiàtrics - La Valira
  L'home que es va suïcidar patia greus problemes psiquiàtrics
  La investigació duta a terme per esbrinar les causes de la mort, el passat 21 de maig d'un home després d'una forta discussió que va protagonitzar amb una altra persona a l'avinguda Riberaygua, ha conclòs que va posar fi a la seva vida de manera voluntària sense la intervenció, en cap moment, del seu soci que intentava evitar-ho. La tragèdia va tenir lloc davant d'un establiment de bijuteria a la parròquia d'Andorra la Vella, segons van assegurar a LA VALIRA, alguns testimonis presencials que es van atansar en sentir les escridassades.
  A la víctima li van practicar l'autòpsia a l'hospital Nostra Senyora de Meritxell i dos dies després de la tragèdia es va celebrar el funeral a la parròquia d'Escaldes-Engordany.
  L'altre protagonista de la batussa va sortir hores després del succés en llibertat, sense càrrecs, de la presó de la Comella on, en un primer moment, va ser internat en presó preventiva. Fonts consultades han explicat que la persona morta patia greus problemes psiquiàtrics i que, en més d'una ocasió, havia manifestat per carta la seva intenció de suïcidar-se.
  Al Principat no hi ha estadístiques sobre el nombre de persones que decideixen suïcidar-se, el que no permet saber amb exactitud quantes són, ja que es tracta un tema considerat tabú tant per a la societat com per a les autoritats andorranes, malgrat que els experts asseguren que la xifra es pot considerar prou elevada tractant-se d'un país petit de poc més de 70.000 habitants.
  Segons l'Organització Mundial de la Salut, OMS, cada dia unes 3.000 persones al món opten per posar fi a la seva vida. Actualment és una de les tres principals causes de mort entre els joves de 15 a 34 anys, tot i que la majoria dels casos es dóna entre adults de més de 60 anys. El factor que més predisposa és la depressió, però n'hi ha d'altres com els trastorns bipolars, l'abús de les drogues i l'alcohol, esquizofrènia, antecedents familiars, contextos socioeconòmics i educacionals pobres o una feble salut física.